Att erojku minn barklor ta’ frejgatina tat-turisti f’Wied iż-Żurrieq salva 13-il għaddas Taljan li kienu qed jinġarru mill-kurrent f’baħar jibla’ l-art. Minkejja l-baħar qawwi, 13-il għaddas Taljan niżlu jgħoddsu fiż-żona ta’ Wied iż-Żurrieq biex jiskopru waħda mill-attrazzjonijiet ewlenin għall-għaddasa, it-tanker Libjan, Um El faroud li wara  l-isplużjoni ta’ kważi 20 sena ilu fit-Tarzna li qatlet disa’ ħaddiema, tniżżel f’fond ta’ madwar 30 metru. L-Um El Faroud għal ftit ma reġax kien il-kaġun ta’ traġedja oħra wara li l-għaddasa Taljani li niżlu jiskopruh sabu ruħhom f’diffikultà serja u bdew jinġarru mill-kurrent. Minħabba l-baħar qawwi, id-dgħajjes li s-soltu jġorru t-turisti lejn Blue Grotto kienu kollha għall-kenn fuq l-art. Madankollu, f’waqt minnhom Godwin Farrugia, barklor ta’ waħda mill-frejgatina li nzerta kien f’Wied iż-Żurrieq issejjaħ mill-parker biex imur jgħin lill-għaddasa li bdew jgħajtu għall-għajnuna. Is-Sur Farrugia qal lil tvm.com.mt li minkejja l-kundizzjonijiet ħżiena tal-baħar, ma ħasibhiex darbtejn u niżżel id-dgħajsa biex imur jassisti lill-għaddas li wieħed wieħed bdew jitilgħu fuq il-frejgatina tiegħu. Fl-istess waqt issejjaħ ħelikopter tal-Forzi Armati li wkoll mar jassisti lill-għaddasa li twasslu kollha fuq l-art qawwijin u sħaħ.